CELEX: C2006/010/45
Language: el
Date: 2006-01-14 00:00:00
Title: Υπόθεση T-378/05: Προσφυγή της  7ης Οκτωβρίου 2005  — Marenco κατά Επιτροπής

14.1.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 10/22
            
         Προσφυγή της 7ης Οκτωβρίου 2005 — Marenco κατά Επιτροπής
   (Υπόθεση T-378/05)
   (2006/C 10/45)
   Γλώσσα διαδικασίας: η γαλλική
   Διάδικοι
   
      Προσφεύγων: Giuliano Marenco (Βρυξέλλες, Βέλγιο) [Εκπρόσωποι: A. Pappalardo και M. Merola, δικηγόροι]
   
      Καθής: Επιτροπή των Ευρωπαϊκών Κοινοτήτων
   Αιτήματα του προσφεύγοντος
   Ο προσφεύγων ζητεί από το Πρωτοδικείο:
   
               —
            
            
               να ακυρώσει την απόφαση περί καθορισμού του μισθού του μηνός Ιανουαρίου 2005 (τελευταίου μηνός υπηρεσίας),
               
                           —
                        
                        
                           καθόσον κατά τον καθορισμό του μισθού αυτού δεν συνυπολογίζεται η αύξηση του βασικού μισθού που προβλέπεται από το άρθρο 7, παράγραφος 4, του παραρτήματος XIII του Καθεστώτος υπηρεσιακής καταστάσεως των υπαλλήλων των Ευρωπαϊκών Κοινοτήτων [στο εξής: ΚΥΚ],
                        
                     
                           —
                        
                        
                           καθόσον ως συντελεστής πολλαπλασιασμού αναγράφεται ο αριθμός 0,9982852 αντί του 1·
                        
                     
         
               —
            
            
               να ακυρώσει την απόφαση περί χορηγήσεως και εκκαθαρίσεως των συνταξιοδοτικών του δικαιωμάτων, την οποία εξέδωσε στις 31 Ιανουαρίου 2005 ο προϊστάμενος της μονάδας «Συντάξεις» του Γραφείου Διαχείρισης και Εκκαθάρισης των Ατομικών Δικαιωμάτων,
               
                           —
                        
                        
                           καθόσον με την απόφαση αυτή δεν συνυπολογίζεται η αύξηση του βασικού μισθού που προβλέπεται από το άρθρο 7, παράγραφος 4, του παραρτήματος XIII του ΚΥΚ,
                        
                     
                           —
                        
                        
                           καθόσον για την κατάταξη κατά την παύση των καθηκόντων εφαρμόζεται ο συντελεστής 0,9982852 αντί του 1,
                        
                     
                           —
                        
                        
                           καθόσον με την απόφαση αυτή ορίζεται ως βαθμός συνταξιοδοτήσεώς του ο A*16/03 αντί του A*16/06,
                        
                     
         
               —
            
            
               να ακυρώσει την απόφαση της 1ης Ιουλίου 2005 την οποία εξέδωσε ο Γενικός Διευθυντής της Γενικής Διευθύνσεως «Προσωπικό και Διοίκηση» (ADMIN.B. 2 — SHS/amd — D (05)15121), με την οποία απορρίφθηκαν οι δύο ενστάσεις του προσφεύγοντος (αριθ. R/266/05 και R/298/05),
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Ο προσφεύγων, πρώην αναπληρωτής γενικός διευθυντής της νομικής υπηρεσίας της Επιτροπής, ο οποίος συνταξιοδοτήθηκε τον Φεβρουάριο του 2005, κατετάγη, προ της παύσεως ασκήσεως των καθηκόντων του, στον βαθμό A*16 και ελάμβανε, έως το τέλος του 2004, την αύξηση του βασικού μισθού που προβλέπεται από το άρθρο 7, παράγραφος 4, του παραρτήματος XIII του ΚΥΚ. Σύμφωνα με τις τροποποιημένες διατάξεις του ΚΥΚ που τέθηκαν σε ισχύ από 1ης Μαΐου 2004, επί του βασικού μισθού του εφαρμοζόταν συντελεστής πολλαπλασιασμού 0,9580274, ο οποίος αντιστοιχεί στη διαφορά μεταξύ του νέου και του παλαιού καθεστώτος όσον αφορά τον βασικό μισθό που καταβάλλεται σε υπάλληλο του συγκεκριμένου βαθμού και κλιμακίου.
   Την 1η Ιανουαρίου 2005, ο προσφεύγων προήχθη στο κλιμάκιο 6 του εν λόγω βαθμού. Δεδομένου ότι ο μηνιαίος μισθός που προβλέπεται για το κλιμάκιο αυτό είναι ίδιος υπό το παλαιό και υπό το νέο καθεστώς, ο προσφεύγων εκτιμά ότι ο εφαρμοστέος συντελεστής πολλαπλασιασμού πρέπει να είναι πλέον «1». Εντούτοις, από τον Ιανουάριο του 2005, τόσο στο τελευταίο εκκαθαριστικό μισθοδοσίας όσο και στην απόφαση περί χορηγήσεως και εκκαθαρίσεως των συνταξιοδοτικών του δικαιωμάτων αναγράφεται συντελεστής πολλαπλασιασμού 0,9982852. Επιπλέον, η αύξηση του βασικού μισθού που προβλέπεται από το άρθρο 7, παράγραφος 4, του παραρτήματος XIII του ΚΥΚ δεν περιελήφθη στον μισθό του μηνός Ιανουαρίου 2005 και, κατά συνέπεια, δεν συνυπολογίσθηκε κατά τον καθορισμό των συνταξιοδοτικών του δικαιωμάτων, τα οποία υπολογίσθηκαν βάσει του βασικού μισθού του μηνός αυτού. Τέλος, με την απόφαση περί καθορισμού των συνταξιοδοτικών δικαιωμάτων ο προσφεύγων κατετάγη στο κλιμάκιο 3, αντί του κλιμακίου 6, του συγκεκριμένου βαθμού.
   Προς στήριξη της προσφυγής του, ο προσφεύγων προβάλλει ισχυρισμό περί παραβάσεως του άρθρου 2, παράγραφος 2, του άρθρου 7, παράγραφος 4, και του άρθρου 8, παράγραφος 2, του παραρτήματος XIII του ΚΥΚ. Ο προσφεύγων υποστηρίζει, επίσης, ότι η Επιτροπή παραβίασε την αρχή προστασίας της δικαιολογημένης εμπιστοσύνης, η οποία, όπως ισχυρίζεται, του δημιουργήθηκε λόγω του αποτελέσματος που προέκυψε από ενδεικτικό υπολογισμό των συνταξιοδοτικών του δικαιωμάτων στον οποίο προέβη με τη βοήθεια εργαλείου πληροφορικής («calculette») που η Επιτροπή έθεσε στη διάθεση του προσωπικού. Κατά τον προσφεύγοντα, το υπολογιστικό αυτό εργαλείο προέβλεπε τον συνυπολογισμό της επίμαχης αυξήσεως κατά τον καθορισμό του ύψους της συντάξεως.